Paartjie verongeluk meters van huisŉ Jong paartjie van Mpumalanga het Saterdagoggend meters van hul huis verongeluk. (Foto: Verskaf) ŉ Jong paartjie van Mbombela (Nelspruit) in Mpumalanga het Saterdagoggend meters van hul huis verongeluk. Die noodlottige ongeluk het omstreeks 02:20 op die Barberton-pad sowat 3 km buite Mbombela gebeur. Charlene Miljo en Kevin Schwan was glo op pad huis toe ná ŉ aand uit. ŉ Vriendin van die paartjie sê die ongeluk het ŉ paar honderd meter van hul huis gebeur. Die bestuurder van die Volvo wat teen die paartjie se Ford Figo vasgery het, het glo verdwyn en twee beseerde insittendes op die toneel agtergelaat. Hoewel die presiese omstandighede rakende die voorval nog onduidelik is, sê die vriendin dat twee motors, ŉ Volkswagen Polo en ŉ Volvo, resies gejaag het toe die Volvo haar vriende se motor getref het. ŉ Jong paartjie van Mpumalanga het Saterdagoggend meters van hul huis verongeluk. (Foto: Verskaf) Hulle is vermoedelik op slag dood. Brig. Selvy Mohlala, polisiewoordvoerder, kon teen Maandagmiddag nog nie terugvoer oor die voorval verskaf nie. Dit is dus nie duidelik of daar al ŉ ondersoek van stapel gestuur is nie. Meer inligting sal geplaas word sodra Maroela Media terugvoer ontvang. Die vriendin sê die paartjie het groot drome vir hul toekoms gehad. Miljo was 32, terwyl Schwan effens jonger was. Die vriendin is onseker oor sy presiese ouderdom. Sy sê Miljo laat ook ŉ dogtertjie van ongeveer agt jaar oud agter. “Hulle was die sout van die aarde. Hulle was saggeaarde mense wat ander altyd gehelp het, selfs wanneer hulle min gehad het.” Die vriendin sê sy hoop die bestuurder van die Volvo word opgespoor en dat die voorval behoorlik ondersoek sal word.